Die Proteas is vuisvoos en teen die toue! | Maroela Media
Die uitklophou is naby en dit kan selfs Woensdag in die tweede T20-kragmeting deur Indië geplant word. So 'n groot geskarrel en paniek in 'n nasionale krieketspan het ons lanklaas ervaar soos tans die geval is met die Proteas.
As dit nie beserings is nie, is dit swak vertoning op die veld, met die kolf asook met die bal. Waar keer 'n mens as daar soveel reg te maak is?
In die geheel beskou, is dit 'n pragtige prentjie vir ons huidige teenstanders, Indië. Virat Kholi se glimlag raak net groter en groter en nogmaals groter. Die Suid-Afrikaanse span is uitgemergel en teen die toue. Ons moet geen enkele oomblik dink dat ons nou gespaar gaan word nie. Die houe gaan nog meer doelgerig val, want al ons swakpunte is oopgevlek en dien as fokuspunt vir die aanvalle.
Ek wonder onwillekeurig hoe lek die Aussies, wat oor 'n paar dae hier aanland, hul lippe af vir 'n smulgereg van oorwinnings wat reeds deur die Indiërs voorberei is. Die Aussies gaan 'n uitgemergelde Proteaspan aantref wanneer die twee lande in vier toetse in Maart begin kragte meet.
Intussen fokus die Indiërs daarop om ook die T20-trofee Woensdag reeds te verower. Die Eendagreeks se telling was 5-1. Gaan dit 2-1 of 3-0 wees in die T20-reeks?
'n Mens wonder of daar 'n omdraaipunt vir die Proteas moontlik is! Kan die nuwe afrigtingspan van Ottis Gibson sake beredder en die laaste twee T20-wedstryde teen alle verwagtinge in wen? Miskien kan Malibongwe Maketa, Dale Benkenstein, Justin Ontong of Claude Henderson 'n haas uit die hoed pluk voor ons span die krytvloer tref? Mens kan net sê sterkte aan die Proteas!
Spel tussen Suid-Afrika en Indië begin Woensdag om 18:00 op SuperSport-park. Die wedstryd word voorafgegaan deur die vierde T20-wedstryd tussen Suid-Afrika se Vrouekrieketspan en Indië wat om 13:00 afskop.
Nee, dit gaan nie n uitklop hou wees nie eerder die handdoek wat ingegooi sal word.
Vrot spankeuses, kaptein wat nie n veld kan opstel nie, boulers wat geen idee het wat van hulle verwag word en hoe om dit toe te pas nie.
Die grootste probleem, soos ek verstaan, is spelers wat self kan besluit hoe en wat. So verstaan ek dat SA boulers weier om streep balle te boul al sê die afrigters hulle moet.
EK SOU EERDER GEOFFREY TOYANA AS AFRIGTER AANGESTEL HET AS DIT GAAN OOR TRANSFORMASIE , WAT WEET OTIS VAN ONS TOESTAANDE EN SPELERS
Ek weet wedstryde word nie op papier gewen nie maar as jy die spanne op papier vergelyk, kan mens nie sien hoe ons spannetjie daai gevestigde Indiese span kan klop nie.